แจ้งเตือนประชาชนในพื้นที่ภาคตะวันออกเฉียงเหนือ ภาคตะวันออก ภาคกลาง คงมีฝนฟ้าคะนองกับลมกระโชกแรงบางแห่ง
ว่าที่ร้อยตรี ธนะสิทธิ์ เอี่ยมอนันชัย รองอธิบดีกรมอุตุนิยมวิทยา กล่าวว่า มวลอากาศเย็นระลอกใหม่จากประเทศจีนได้แผ่ลงมาปกคลุมถึงประเทศเวียดนาม ลาวตอนบนและทะเลจีนใต้แล้ว ส่งผลทำให้ยังคงมีลมใต้และลมตะวันออกเฉียงใต้พัดนำความชื้นจากทะเลจีนใต้และอ่าวไทยเข้ามาปกคลุมบริเวณภาคตะวันออกเฉียงเหนือ ภาคตะวันออกและภาคกลาง จึงยังคงมีฝนฟ้าคะนองกับลมกระโชกแรงบางแห่ง ขอให้ประชาชนที่อาศัยอยู่ในบริเวณดังกล่าว ระวังอันตรายจากฝนฟ้าคะนอง ลมกระโชกแรง  โดยเฉพาะในพื้นที่ภาคตะวันออกเฉียงเหนือที่จะมีอากาศเย็นและเกิดฝนฟ้าคะนองร้อยละ 40 อาทิ  จังหวัดเลย หนองบัวลำภู อุดรธานี หนองคาย บึงกาฬ สกลนคร ภาคตะวันออก อาทิ จังหวัดนครนายก ปราจีนบุรี สระแก้ว ฉะเชิงเทรา ส่วนภาคเหนือมีอากาศหนาว บริเวณยอดดอยอากาศหนาวถึงหนาวจัดอุณหภูมิต่ำสุด 4-14 องศาเซลเซียส   สำหรับลมตะวันออกยังคงพัดปกคลุมอ่าวไทยและภาคใต้ ทำให้ภาคใต้มีฝนฟ้าคะนองทั้งที่ภาคใต้ฝั่งอ่าวไทย อาทิ จังหวัดชุมพร สุราษฎร์ธานี นครศรีธรรมราช และฝั่งอันดามัน บริเวณจังหวัดระนอง พังงา ภูเก็ต กระบี่  ส่วนกรุงเทพมหานครมีฝนฟ้าคะนองร้อยละ 20 ของพื้นที่